## Εμπλουτισμός Θεματικού Επιπέδου

##

Αυτό το εργαλείο εμπλουτίζει τα δεδομένα σας, λαμβάνοντας στοιχεία για ανθρώπους, μέρη και επιχειρήσεις που περιβάλλουν τις τοποθεσίες των δεδομένων σας και σας δίνουν τη δυνατότητα να απαντήσετε σε νέες ερωτήσεις για τις τοποθεσίες, στις οποίες δεν μπορείτε να απαντήσετε έχοντας ως βάση μόνο τους χάρτες. Για παράδειγμα: Τι είδους άνθρωποι ζουν εδώ; Τι αρέσει στον κόσμο σε αυτήν την περιοχή; Ποιες είναι οι συνήθειές τους και ο τρόπος ζωής τους; Τι είδους επιχειρήσεις υπάρχουν σε αυτήν την περιοχή;

Το αποτέλεσμα θα είναι ένα νέο θεματικό επίπεδο με όλες τις δημογραφικές και γεωγραφικές πληροφορίες από συγκεκριμένες συλλογές δεδομένων. Αυτές οι νέες πληροφορίες προστίθενται ως πεδία στον πίνακα.

Αν είναι επιλεγμένη η Χρήση τρέχουσας έκτασης χάρτη, θα εμπλουτιστούν μόνο τα στοιχεία του θεματικού επιπέδου εισόδου που είναι ορατά μέσα στην τρέχουσα έκταση του χάρτη. Αν δεν είναι επιλεγμένη, θα εμπλουτιστούν όλα τα στοιχεία του θεματικού επιπέδου εισόδου, ακόμη και αν βρίσκονται έξω από την τρέχουσα έκταση του χάρτη.

## Επιλέξτε το θεματικό επίπεδο που θα εμπλουτιστεί με νέα δεδομένα

Το σημειακό, γραμμικό ή πολυγωνικό θεματικό επίπεδο που θα εμπλουτιστεί με νέα δεδομένα περιγραφικών γνωρισμάτων.

Εκτός από την επιλογή ενός θεματικού επιπέδου από το χάρτη σας, μπορείτε επίσης να επιλέξετε την Επιλογή θεματικού επιπέδου ανάλυσης Living Atlas ή την Επιλογή θεματικού επιπέδου ανάλυσης που βρίσκονται στο τέλος της πτυσσόμενης λίστας. Αυτό ανοίγει μια συλλογή θεματικών επιπέδων που είναι χρήσιμα για πολλές αναλύσεις.

## Μεταβλητές εμπλουτισμού

Κάντε κλικ στο Επιλογή μεταβλητών για να ανοίξει το Πρόγραμμα περιήγησης δεδομένων. Το Πρόγραμμα περιήγησης δεδομένων σας βοηθά να βρείτε και να επιλέξετε μεταβλητές εμπλουτισμού μεμονωμένα ή σε συλλογές.

Ανάλογα με τα δεδομένα σας, επιλέγεται αυτόματα μια περιοχή. Μπορείτε να επιλέξετε μια διαφορετική περιοχή, αν τα δεδομένα σας καλύπτουν περισσότερες από μία χώρες.

Οι μεταβλητές εμπλουτισμού είναι οργανωμένες σε συλλογές δεδομένων για εύκολη πρόσβαση. Όταν επιλέγετε μια συλλογή δεδομένων, το πρόγραμμα περιήγησης εμφανίζει κάποιες από τις πιο δημοφιλείς μεταβλητές εμπλουτισμού της συγκεκριμένης συλλογής. Στην ενότητα Συνέχεια αναζήτησης, εμφανίζει επίσης κατηγορίες της συλλογής. Μέσα από κάθε κατηγορία, μπορείτε να επιλέξετε ολόκληρες υποκατηγορίες ή να ανοίξετε μια υποκατηγορία και να επιλέξετε μεμονωμένες μεταβλητές εμπλουτισμού. Μπορείτε επίσης να χρησιμοποιήσετε το πλαίσιο αναζήτησης, για να βρείτε μια συγκεκριμένη μεταβλητή μέσα σε μια κατηγορία.

Καθώς επιλέγετε μεταβλητές που θα συμπεριληφθούν στον εμπλουτισμό, αυτές προστίθενται στο καλάθι αγορών που βρίσκεται στη γωνία του Προγράμματος περιήγησης δεδομένων. Με το καλάθι αγορών, μπορείτε να παρακολουθείτε τον αριθμό των μεταβλητών που έχετε επιλέξει.

Κάθε μεταβλητή που επιλέγετε, προστίθεται ως πεδίο στο εξαγώμενο θεματικό επίπεδο.

## Προσδιορισμός περιοχών για εμπλουτισμό

Προσδιορίστε την περιοχή γύρω από τα σημεία ή τις γραμμές εισόδου που θα εμπλουτιστεί, χρησιμοποιώντας είτε μια απόσταση ευθείας γραμμής είτε έναν επιλεγμένο τρόπο μετάβασης. Για μια απόσταση σε ευθεία γραμμή, εισαγάγετε μια τιμή έως 1000 μίλια (1609 χιλιόμετρα). Οι τρόποι μετάβασης μπορούν να χρησιμοποιηθούν μόνο όταν το θεματικό επίπεδο εισόδου περιέχει σημεία. Οι διαθέσιμοι τρόποι μετάβασης καθορίζονται από το διαχειριστή του οργανισμού σας. Όταν χρησιμοποιείτε κάποιον από τους τρόπους μετάβασης, οι μετρήσεις γίνονται κατά μήκος των δρόμων ή των μονοπατιών και είναι σύμφωνες με τους ισχύοντες κανόνες, όπως μονόδρομους, παράνομες στροφές, κ.ο.κ. Αφού επιλέξετε τρόπο και μέτρηση, εισαγάγετε διάρκεια ή απόσταση έως και 5 ώρες (300 λεπτά) ή 300 μίλια (482,8 χιλιόμετρα).

Αν η Επιστροφή αποτελέσματος ως περιοχές ορίων είναι επιλεγμένη, το αποτέλεσμα που θα επιστραφεί είναι ένα εξαγόμενο θεματικό επίπεδο με περιοχές, όπως ορίζονται από τις παραπάνω τιμές χρόνου ή απόστασης. Εάν δεν επιλεγεί, το αποτέλεσμα που θα επιστραφεί θα είναι σημειακά στοιχεία.

## Όνομα εξαγόμενου θεματικού επιπέδου

Αυτό είναι το όνομα του θεματικού επιπέδου που θα δημιουργηθεί στην ενότητα Περιεχόμενο και θα προστεθεί στο χάρτη. Το προεπιλεγμένο όνομα βασίζεται στο όνομα του εργαλείου και στο όνομα του θεματικού επιπέδου εισόδου. Αν το θεματικό επίπεδο υπάρχει ήδη, θα σας ζητηθεί να δώσετε άλλο όνομα.

Με τη χρήση του πτυσσόμενου πλαισίου Αποθήκευση αποτελέσματος σε, μπορείτε να καθορίσετε το όνομα ενός φακέλου στην ενότητα Το περιεχόμενό μου όπου θα αποθηκευτεί το αποτέλεσμα.