## Vaatepiirkonna loomine

##

Vaatevälja loomise tööriistaga saate luua alad, kus vaatleja saab näha maapinnal olevaid objekte. Sisendivaatluse punktid võivad tähistada kas vaatlejaid (nt maapinnal või vaatetornis asuvaid inimesi) või vaadeldavaid objekte (nt tuuleturbiinid, veetornid, sõidukid või teised inimesed). Tulemuseks saadud alad on piirkonnad, kus vaatlejad näevad vaadeldavaid objekte ja vastupidi, vaadeldavad objektid näevad vaatlejaid.

Nii vaatlejatel kui ka vaadeldavatel objektidel võib olla kindel kõrgus maapinnast ning seda kõrgust kasutatakse nähtavuse määratlemisel. Näiteks 120 m kõrguse tuuleturbiini ja maapinnal seisva 180 cm pikkuse inimese jaoks arvutatud vaateväli on üldjuhul suurem kui 60 m kõrguse tuuleturbiini ja 180 cm pikkuse inimese korral.

Pange tähele, et vaatevälja arvutamisel ei võeta arvesse takistusi (nt puid või hooneid). Arvutamisel lähtutakse sisuliselt lagedast maapinnast, kus pole peale vaatleja ja vaadeldavate objektide mitte midagi muud.

Tulemkiht sisaldab nähtavaid piirkondi kujutavaid pindobjekte. Väljal Sagedus registreeritakse iga ala nägevate analüüsipunktide arv. Kui teil on näiteks viis sisendpunkti, millest igaüks tähistab tuletõrje vaatlustorni, kuvatakse väljal Sagedus väärtused vahemikus üks kuni viis; alasid, mille väärtus on üks, saab näha ainult ühest tornist, samas kui alasid, mille väärtus on viis, näeb kõigist tornidest. Tulemkiht sisaldab ka välja DEMResolutsioon, millel registreeritakse vaateväljade loomiseks kasutatud digitaalse kõrgusmudeli (DEM) resolutsiooni.

Kui ruut Kasuta praegust kaardi ulatust on märgitud, luuakse analüüs ainult nende vaatluspunktide kohta, mis on kaardil praegu nähtavad. Kui see ruut pole märgitud, kasutatakse analüüsi koostamisel kõiki sisendkihis olevaid vaatluspunkte ka siis, kui neid pole praegu kaardil näha.

## Punktobjektid, mis tähistavad vaatleja asukohti

Vaatluspunktidena kasutatavad punktobjektid.

Lisaks kaardil asuvale kihile saate valida variandi Vali elukeskkonna atlase analüüsikiht või Vali analüüsikiht. Nii avaneb galerii, mis sisaldab mitmete analüüside jaoks tarvilikku kihtide kollektsiooni.

## Vaatleja asukohtade kõrgus

See on Teie vaatluskohtade kõrgus maapinnast. Vaikeväärtus võrdub ligikaudu keskmise inimese kasvuga.

## Muude maapinnal olevate objektide kõrgus

See väärtus tähistab nähtavuse arvutamiseks kasutatavat rajatiste kõrgust maapinnast või inimeste pikkust. Tulemuseks saadav vaateväli hõlmab alasid, kus vaatluspunkt näeb neid teisi objekte. Sama kehtib ka vastupidi: teised objektid näevad vaatluspunkti.

- Kui Teie vaatluspunktid tähistavad näiteks tuuleturbiine ja soovite määratleda, kus näevad maapinnal seisvad inimesed turbiine, sisestage keskmise inimese kasv (ligikaudu 180 cm). Tulemuseks on alad, kus maapinnal seisev inimene näeb tuuleturbiine.
- Kui Teie vaatluspunktid tähistavad tuletõrje vaatlustorne ja soovite kindlaks määrata, millistest vaatlustornidest näeb vähemalt 6 m kõrgust suitsujuga, sisestage kõrguseks 6 m. Tulemuseks on alad, kus tuletõrje vaatlustornist on võimalik näha vähemalt 6 m kõrgust suitsujuga.
- Kui Teie vaatluspunktid tähistavad looduse imetlemiseks mõeldud vaatluskohta maantee või teeraja ääres ja soovite kindlaks määrata, kust näeb vähemalt 120 m kõrgusi tuuleturbiine, sisestage kõrguseks 120 m. Tulemused on alad, kus vaatluskohas seisev inimene näeb vähemalt 120 m kõrgusi tuuleturbiine.
- Kui Teie vaatluspunktid tähistavad looduse imetlemiseks mõeldud vaatluskohta ja soovite kindlaks määrata, kui suurt maa-ala vaatluskohas seisvad inimesed näevad, sisestage väärtuseks null. Tulemuseks on alad, mida vaatluskohast näeb.

## Suurim vaatamiskaugus

See tähistab kaugust, millest alates nähtavate alade arvutamine peatub. Sellest kaugusest edasi pole teada, kas vaatluspunktid ja muud objektid on üksteise vaateväljas. Suurte väärtuste korral kulub arvutamiseks rohkem aega. Suurim lubatud väärtus on 50 km (31 miili).

## Tulemkihi nimi

See on selle kihi nimi, mis luuakse jaotises Minu sisu ja lisatakse kaardile. Vaikenimi põhineb tööriista nimel ja sisendkihi nimel. Kui kiht on juba olemas, palutakse teil sisestada mõni muu nimi.

Kasutades rippmenüüd Salvesta tulemused, saate jaotises Minu sisu määrata selle kausta nime, kuhu tulemused salvestatakse.