## Kavanda marsruudid

##

Marsruutide kavandamise tööriist aitab teil ülesanded välitöötajate vahel tõhusalt ära jagada.

Teil tuleb tööriistale anda hulk peatusi ja peatustesse sõitmiseks saadaolevate sõidukite arv. Tööriist määrab sõidukitele peatused ja tagastab marsruudid, mis näitavad, kuidas iga sõiduk jõuab oma määratud peatusteni võimalikult lühikese ajaga.

Marsruutide kavandamise tööriista kasutamisel jõuavad välitöötajad rohkematesse kohtadesse vähema ajaga, mis omakorda tõstab nii produktiivsust kui ka klienditeeninduse kvaliteeti.

- Saate kontrollida kodusid, restorane või ehitusplatse
- Saate pakkuda hooldus-, paigaldus- või tehnilisi teenuseid
- Saate pakke kohale toimetada
- Saate teha müügitööd
- Saate inimesi kodudest üritustele transportida

Marsruutide kavandamise tööriista väljund koosneb peatusi sisaldavast kihist, kus peatused on tähistatud neile määratud marsruutidega, marsruutide kihist, mis näitab lühimaid teid määratud peatuste külastamiseks, ja määramata peatusi sisaldavast kihist, kui mõne peatuseni ei jõutud.

Kui ruut Kasuta praeguse kaardi ulatust on märgitud, siis arvestatakse analüüsis ainult praeguses kuvaulatuses nähtavaid objekte. Kui see ruut pole märgitud, võetakse kõik sisendkihis olevad objektid arvesse ka siis, kui need pole praegu kaardil näha.

## Vali punktikiht, mis tähistab külastatavaid peatusi

Valige punktide kiht, mida marsruudi käigus (või sõites) tuleks külastada. Nendest punktidest saavad väljundis määratud või määramata peatused.

Lisaks kaardil asuvale kihile saate valida variandi Vali elukeskkonna atlase analüüsikiht või Vali analüüsikiht. Nii avaneb galerii, mis sisaldab mitmete analüüside jaoks tarvilikku kihtide kollektsiooni.

See tööriist toetab kuni 2000 sisendobjekti.

## Liikumisviis marsruutide jaoks

Valige soovitud liikumisviis. Väljundmarsruudid järgivad teid või jalgteid ja võtavad arvesse kehtivaid reegleid (nt ühesuunalised tänavad või keelatud pöörded autode jaoks). Lubatud reisimisviisid määrab teie asutuse administraator.

## Marsruutide algus

Saate määrata, kust ja millal sõidukid oma teekonda alustavad.

Marsruudi kavandamise tööriistaga saate sõidukite jaoks määrata ühe või mitu alguspunkti.

Ühe alguspunkti määramisel alustavad kõik sõidukid teekonda sellest punktist, olenemata saadaval olevate sõidukite arvust. Saate valida ühe punktiga punktikihi või kaardile ise punkti lisada. Selleks valige Lisa punkt kaardile, klõpsake punkti redigeerimise nuppu ja seejärel klõpsake kaarti.

Mitme alguspunkti määramise korral tuleb iga sõiduk seostada kindla alguspunktiga. Sõidukite arv peab klappima punktide arvuga kihis. Valige mitme punktiga kiht ja määrake siis ripploendi Marsruudi ID väli kaudu väli, mis võimaldab kindla marsruudi, sõiduki või juhi kordumatult tuvastada.

Algusaeg on kõigi teekondade jaoks sama. Alguskellaaja ajavöönd vastab alguspunkti või -punktide asukoha ajavööndile. Seetõttu sisestage kindlasti kohalik kellaaeg. Oletagem näiteks, et asute Kesk-Euroopa ajavööndis (CET), kuid sõidukid, mille teekondi soovite määratleda, asuvad Ida-Euroopa ajavööndis (EET). Kui kell on praegu 9:30 CET (10:30 EET) ja teie sõidukid peavad oma teekonda alustama 30 minuti pärast, tuleb teil alguskellaajaks määrata 11:00.

Kui teie sõidukid stardivad erinevatest ajavöönditest, ei saa nende algusaeg olla samaaegne – algusaja jaoks kasutatakse ajanihet. Kui üks marsruut algab näiteks CET ajavööndist ja teine EET ajavööndist ning sisestate alguskellaajaks 11:00, algab CET ajavööndi marsruut kell 11:00 CET aja järgi ja EET marsruut kell 11:00 EET aja järgi – tunniajase vahega.

## Marsruutide lõpp

Saate määrata, kus sõidukid teekonna lõpetavad.

Marsruudid saate konfigureerida lõppema ühes kolmest asukohast:

- teekonna alguspunktis (sõltumata sellest, kas sõidukid alustasid sõitu ühest või mitmest asukohast);
- ühes kindlas asukohas;
- mitmes asukohas – üks lõpp-punkt iga teekonna jaoks.

Kui sõidukid alustavad ja lõpetavad oma teekonna samas punktis, märkige ruut Tagasi algusesse.

Kui soovite kõik sõidukid samasse alguspunktist erinevasse lõpp-punkti suunata, tühjendage ruut Tagasi algusesse ja lisage kaardile soovitud punkt või valige kiht, mis sisaldab täpselt ühte punkti.

Selleks, et kõigi sõidukite teekonnad lõppeksid erinevates kohtades, tühjendage ruut Tagasi algusesse ja valige rohkem kui ühte punkti sisaldav kiht. Sõidukite arv peab klappima punktide arvuga valitud kihis. Valige rippmenüüst Marsruudi ID väli väli, mis tuvastab kordumatult individuaalse marsruudi, sõiduki või juhi. Kui sõidukid alustavad sõitu mitmest asukohast ja lõpetavad teekonna mitmes eri asukohas, peavad algus- ja lõpukihi jaoks valitud marsruudi-ID-d omavahel klappima.

## Maksimumarv sõidukeid marsruutide leidmiseks

Saate määrata peatuste külastamiseks saadaolevate sõidukite arvu. See tööriist toetab kuni 100 sõidukit.

Tööriist võib vahel leida sellise lahenduse, mis kasutab teie määratud sõidukite arvust vähem sõidukeid, võttes arvesse peatuste koguarvu, lubatud peatuste arvu sõiduki kohta, peatuste omavahelist vahemaad, igas peatuses kuluvat aega ning kogu marsruudile seatud piiranguid sõiduki kohta.

## Maksimumarv peatusi sõiduki kohta

See on üks kahest parameetrist, mis tasakaalustab kõigi marsruutide üldist töökoormust. Saate määrata väärtuse vahemikus 1 kuni 200.

Kui vähendate maksimaalset peatuste arvu sõiduki kohta, suureneb tõenäosus, et igale sõidukile määratakse sama arv peatuseid. See aitab tasakaalustada juhtide töökoormust. Samas võib see põhjustada tulemuse, mis on vähem efektiivne.

Kui suurendate sõiduki kohta lubatud peatuste arvu, saab tööriist efektiivsemate lahenduste leidmiseks vabamad käed, kuid samas võib see viia töökoormuse ebavõrdse jaotuseni juhtide ja sõidukite vahel. Töökoormust saate tasakaalustada nii peatuste arvu kui ka aja alusel. Selleks tuleb teil parameetri Piira kogu teekonna aega sõiduki kohta jaoks määrata soovitud väärtus.

Järgnevad näited kirjeldavad seda, milline mõju on maksimaalse peatuste arvu või sõiduki jaoks lubatava koguaja piiramisel. Kõigis näidetes on kasutusel kuus peatust ja kaks marsruuti, mis algavad samast punktist.

| Tasakaalustatud sõiduajad ja peatused teekonna kohta Peatused on jaotatud enam-vähem ühtlaselt. Seetõttu aitab sõidukile peatuste arvu ülempiiri määramine jagada töökoormuse nii, et kõigile antakse enam-vähem sama kestusega marsruudid.
| Tasakaalustatud peatused, kuid tasakaalustamata sõiduajad Kuuest peatusest viis asuvad alguspunkti lähedal koos, ent üks punkt on teistest kaugemal ja sinna jõudmiseks kulub märksa rohkem aega. Peatuste võrdsel jagamisel kahe marsruudi vahel pole sõiduajad tasakaalus.
| Tasakaalustamata peatused, kuid tasakaalustatud sõiduajad Peatused on samas asukohas nagu eelmisel pildil, ent kui suurendate maksimaalset peatuste arvu marsruudi kohta ja piirate sõiduaega sõiduki kohta, on tulemuseks tasakaalustatud sõiduajad.

## Igas peatuses viibitav aeg

Määrake eeldatav keskmine teeninduseks kuluv aeg igas peatuses. Kui planeerite näiteks inspektorite tööpäeva graafikut ja ühele kontrollkäigule kulub keskmiselt 45 minutit, sisestage väärtus `45`.

Teenindusaeg igas peatuses on eeldatavalt sama.

## Piira kogu marsruudiks kuluvat aega sõiduki kohta

Määrake maksimaalne aeg teekonna läbimiseks alguspunktist lõpp-punktini. See sisaldab eeldatavat sõiduaega ja teenuse osutamise aega marsruudile jäävates peatustes. Kui juhi tööpäeva pikkus peaks piirduma kaheksa tunniga, saate selle piirmäära just siin seada.

Töökoormuste tasakaalustamise kohta leiate lisateavet funktsiooni Maksimumarv peatuseid sõiduki kohta abist.

## Tulemkihi nimi

Jaotises Minu sisu loodava ja kaardile lisatava objektikihi nimi. Kui objektikiht on juba olemas, palutakse teil sisestada mõni muu nimi. Objektikiht sisaldab iga järgmise üksuse kihti: marsruudid, määratud peatused ja määramata peatused, kui mõnda sisesatud peatust ei saanud ühelegi marsruudile määrata.

Kui valite Kaasa marsruudikihid, salvestatakse tulemuse iga marsruut marsruudikihina. Marsruudikiht sisaldab teavet konkreetse marsruudi kohta (nt marsruudile määratud peatused ja ka teejuhised). Marsruudikihtide loomine on kasulik, kui soovite üksikuid marsruute jagada oma ettevõtte teiste liikmetega või kui soovite neid marsruute edaspidi muuta kaardivaaturi nupu Teejuhised abil. Marsruudikihid kasutavad objektikihi jaoks pandud nime eesliitena ja analüüsi osana genereeritud marsruudinimi lisatakse iga marsruudikihi kordumatu nime loomiseks.

Ripploendi Salvesta tulemus kaudu saate määrata jaotises Minu sisu selle kausta nime, kuhu objektikiht ja marsruudikihid salvestatakse.